Pressenævnet finder ingen grund til at kritisere DR for første afsnit af programserien ’Live og liderlig’, som blev bragt på DR3 den 2. marts i år. Programserien beskæftigede sig med nogle af de danskere, der tjener penge på at sælge live-porno på nettet via et webkamera.

Det første afsnit handlede om deltagernes overvejelser om at gøre det, og om hvordan de får det passet ind i deres øvrige liv. I afsnittet fulgte DR3 blandt andet en kvindelig deltager i programmet på en tur i byen på natklubben ’Night Fever’. Deltageren blev fulgt med kamera, mens hun skålede med forskellige tilstedeværende og dansede.

Læs også : DR 3

I en sekvens på cirka fem sekunder bliver kameraet rettet mod en tilstedeværende mand, der iagttager deltageren, mens hun danser.

Ubehageligt at blive genkendt

Manden gik efterfølgende til Pressenævnet, fordi han ikke var tilfreds med at optræde i programmet. Han mente ikke at have givet samtykke til det, og fremførte at han ikke var klar over, at der blev filmet den pågældende aften. Samtidig fandt manden det ubehageligt at blive genkendt af mange personer – herunder sine bedsteforældre – efter programmet, ligesom han ikke brød sig om at blive kædet sammen med en udsendelse som ’Live og liderlig’.

I sin afgørelse understreger Pressenævnet, at DR ikke har tilsidesat god presseskik, og at der ikke er nogen grund til at kritisere DR i øvrigt.